1997D0836 — SL — 17.09.2013 — 001.001

Ta dokument je mišljen zgolj kot dokumentacijsko orodje in institucije za njegovo vsebino ne prevzemajo nobene odgovornosti

►B SKLEP SVETA z dne 27. novembra 1997 v pričakovanju pristopa Evropske skupnosti k Sporazumu Gospodarske komisije Združenih narodov za Evropo o sprejetju enotnih tehničnih predpisov za cestna vozila, opremo in dele, ki se lahko vgradijo v cestna vozila in/ali uporabijo na njih, in o pogojih za vzajemno priznanje homologacij, dodeljenih na podlagi teh predpisov („Revidiran sporazum iz leta 1958“) (97/836/ES) (UL L 346, 17.12.1997, p.78)

spremenjena z:









▼B

SKLEP SVETA

z dne 27. novembra 1997

v pričakovanju pristopa Evropske skupnosti k Sporazumu Gospodarske komisije Združenih narodov za Evropo o sprejetju enotnih tehničnih predpisov za cestna vozila, opremo in dele, ki se lahko vgradijo v cestna vozila in/ali uporabijo na njih, in o pogojih za vzajemno priznanje homologacij, dodeljenih na podlagi teh predpisov

(„Revidiran sporazum iz leta 1958“)

(97/836/ES)







SVET EVROPSKIH SKUPNOSTI JE ob upoštevanju Pogodbe o ustanovitvi Evropske skupnosti zlasti členov 100a in 113 Pogodbe, in v povezavi s prvim stavkom člena 228(2), drugim pododstavkom člena 228(3) in členom 228(4) te pogodbe, ob upoštevanju predloga Komisije ( 1 ), ob upoštevanju soglasja Evropskega parlamenta ( 2 ), (1) ker je Svet v svojem Sklepu z dne 23. oktobra 1990 pooblastil Komisijo za udeležbo na pogajanjih glede vnovičnega revidiranja Sporazuma Gospodarske komisije Združenih narodov za Evropo (ECE) o sprejetju enotnih pogojev za homologacijo in vzajemno priznavanje homologacij opreme in delov motornih vozil, ki je bil sklenjen v Ženevi 20. marca 1958; (2) ker je bil Sporazum iz leta 1958 revidiran; (3) ker ima Skupnost zaradi zgoraj navedenih pogajanj možnost, da postane pogodbenica Revidiranega sporazuma kot organizacija za regionalno gospodarsko združevanje, na katero so njene države članice prenesle pooblastila na področju, ki ga ureja sporazum; (4) ker pristop k Revidiranemu sporazumu predstavlja cilj skupne trgovinske politike po členu 113 Pogodbe, to je odstranitev tehničnih ovir v trgovini z motornimi vozili med pogodbenicami; ker bo vključenost Skupnosti vplivala na dejavnosti usklajevanja, ki bodo opravljene v skladu s tem sporazumom, in tako omogočila lažji dostop do trga tretjih držav; ker bo ta vključenost nujno imela za posledico usklajenost pravnih aktov, imenovanih „uredbe“, sprejetih po Revidiranem sporazumu, in zakonodaje Skupnosti na tem področju; (5) ker se homologacija motornih vozil in tehnično usklajevanje opravljata na podlagi direktiv o sistemih vozil, sestavnih delih in samostojnih tehničnih enotah, sprejetih na podlagi člena 100a Pogodbe, ki se nanaša na ustanovitev in delovanje notranjega trga; ker je od 1. januarja 1996 v zvezi z vozili kategorije M1 harmonizacija v celoti obvezna po Direktivi Sveta 70/156/EGS z dne 6. februarja 1970 o približevanju zakonodaje držav članic v zvezi s homologacijo motornih vozil in njihovih priklopnikov ( 3 ) in po posamičnih direktivah za to kategorijo vozil; (6) ker so za pristop Skupnosti k Revidiranemu sporazumu potrebne spremembe aktov, sprejetih v skladu s postopkom, določenim v členu 189b Pogodbe; ker je zato potrebno soglasje Evropskega parlamenta; (7) ker akti, opredeljeni kot „uredbe“, ki jih sprejmejo organi v skladu z Revidiranim sporazumom, zavezujejo Skupnost po šestih mesecih od uradne obvestitve, če Skupnost ni izjavila, da jim nasprotuje; ker je zato treba določiti, da je, preden Skupnost glasuje o takšnem aktu, treba sprejeti odločitev v skladu z istim postopkom, kakršen je postopek za pristop k Revidiranemu sporazumu, v kolikor ti akti ne pomenijo zgolj prilagoditve tehničnemu napredku; (8) ker pa se lahko ob domnevi, da pomeni sprejetje take uredbe zgolj prilagoditev tehničnemu napredku, o glasovanju Skupnosti odloča v skladu s postopkom, ki se uporablja za tehnične prilagoditve direktiv o homologaciji vozil; (9) ker je primerno sprejeti praktično ureditev glede sodelovanja Skupnosti in držav članic v Revidiranem sporazumu; (10) ker je v Revidiranem sporazumu določen poenostavljen postopek za njegovo spremembo; ker je treba uvesti obliko odločanja na ravni Skupnosti, ki upošteva zahteve tega postopka; (11) ker ima po Revidiranem sporazumu vsaka nova pogodbenica možnost, da pri predaji pristopnih aktov izjavi, da se ne namerava zavezati z določenimi uredbami ZN/ECE, ki jih mora podrobno navesti; ker želi Skupnost izrabiti to določbo za takojšen pristop k seznamu uredb, ki so bistvene za pravilno delovanje sistema homologacije vozil, kot je bilo predhodno navedeno v direktivah 70/156/EGS, 74/150/EGS ( 4 ) in 92/61/ES ( 5 ), in za to, da, glede na njihov pomen, kar zadeva homologacijo vozil na ravni Skupnosti in na mednarodni ravni, od primera do primera preuči možnost postopnega pristopa k drugim uredbam; (12) ker zgoraj navedeni pristop ne vpliva na možnost prenehanja uporabe uredb ZN/ECE, navedenih na seznamu, ki ga sprejme Skupnost, kakor je določeno v šestem odstavku člena 1 Revidiranega sporazuma; ker je tako prenehanje uporabe zlasti pomembno takrat, ko Skupnost sprejme strožje mejne vrednosti za škodljive snovi in hrup, in ustrezne uredbe ZN/ECE niso temu primerno spremenjene; (13) ker je treba, kadar Skupnost ne pristopi k vsem uredbam ZN/ECE, temveč k določenemu seznamu takih uredb, ki jih šteje za bistvene za pravilno delovanje postopka homologacije vozil, državam članicam, ki pristopijo k uredbam, h katerim Skupnost ne pristopi, dovoliti, da še naprej izvajajo in razvijajo te uredbe; (14) ker morajo države članice v skladu s členom 234 Pogodbe zagotoviti, da trenutno ni neskladnosti med prej podpisanimi uredbami ZN/ECE, h katerim Skupnost ni pristopila, in ustrezno trenutno zakonodajo Skupnosti; (15) ker podpis uredb ZN/ECE s strani držav članic, ne sme povzročiti neskladij z določbami Direktiv 70/156/EGS, 74/150/EGS in 92/61/EGS in morajo države članice upoštevati določbe Direktive Sveta 83/189/EGS z dne 28. marca 1983 o določitvi postopka za zagotavljanje informacij na področju tehničnih standardov in predpisov ( 6 ); (16) ker je po predpisih Skupnosti v pristojnosti držav članic, da se odločijo, ali bodo izvajale obveznosti, ki izhajajo iz členov 2, 4 in 5 Revidiranega sporazuma, SKLENIL NASLEDNJE:







Člen 1

Skupnost pristopi k Sporazumu Gospodarske komisije Združenih narodov za Evropo o sprejetju enotnih tehničnih predpisov za cestna vozila, opremo in dele, ki se lahko vgradijo v cestna vozila in/ali uporabljajo na njih, in o pogojih za vzajemno priznanje homologacij, dodeljenih na podlagi teh predpisov (v nadaljevanju „Revidiran sporazum“).

Besedilo Revidiranega sporazuma je v Prilogi I k temu sklepu.

Člen 2

Predsednik Sveta imenuje osebo, pooblaščeno za vložitev pristopnega akta, kot je določeno v tretjem odstavku člena 6 Revidiranega sporazuma, in da opravi notifikacijo po Prilogi IV k temu sklepu.

Člen 3

1. V skladu s členom 1(5) Revidiranega sporazuma Skupnost izjavi, da je njen pristop omejen na izvajanje uredb ZN/ECE, navedenih v Prilogi II k temu sklepu.

▼M1

2. V skladu s členom 1(6) Revidiranega sporazuma lahko Unija po postopku iz člena 218(9) Pogodbe o delovanju Evropske unije (PDEU) sklene, da bo prenehala uporabljati pravilnik UNECE, ki ga je sprejela.

3. V skladu s členom 1(7) Revidiranega sporazuma lahko Unija po postopku iz člena 218(9) PDEU sklene, da bo uporabljala en, nekaj ali vse pravilnike UNECE, h katerim ni pristopila ob pristopu k Revidiranemu sporazumu.

▼B

Člen 4

1. Praktična ureditev glede sodelovanja Skupnosti in držav članic pri delu ZN/ECE je določena v Prilogi III.

Prispevek Skupnosti glede prednostnih nalog delovnega programa ZN/ECE, se določi v skladu s postopkom, določenim v Prilogi III, točki 1.

▼M1

2. Unija glasuje za sprejetje vsakega osnutka pravilnika UNECE ali osnutka spremembe pravilnika UNECE, če je bil osnutek odobren po postopku iz člena 218(9) PDEU.

▼B

3. Kadar je sprejeta uredba ZN/ECE ali sprememba k uredbi ZN/ECE, ne da bi bila Skupnost za to glasovala, slednja izrazi pridržek v skladu z drugim pododstavkom člena 1(2) Revidiranega sporazuma.

▼M1 —————

▼B

5. Uredbe ZN/ECE in spremembe k uredbam ZN/ECE, ki zavezujejo Skupnost, se objavijo v uradnih jezikih Skupnosti v Uradnem listu Evropskih skupnosti pred začetkom njihove veljavnosti.

▼M1

Člen 5

1. Predlagane spremembe Revidiranega sporazuma, predložene pogodbenicam v imenu Unije, se sprejmejo po postopku iz člena 218(6)(a) PDEU.

2. Sklep o morebitnem pridržku k predlagani spremembi Revidiranega sporazuma, ki jo predlaga druga pogodbenica, se sprejme po postopku iz člena 218(6)(a) PDEU.

Kadar tak postopek ni končan teden dni pred iztekom roka iz člena 13(2) Revidiranega sporazuma, Unija pred iztekom navedenega roka izrazi pridržek k spremembi.

▼B

Člen 6

Države članice, ki podpišejo ali so podpisale uredbe ZN/ECE, ki ne zavezujejo Skupnosti, lahko še naprej upravljajo in razvijajo te uredbe, tako da sprejemajo spremembe glede na tehnični napredek, obenem pa zagotovijo:

— da podpis teh uredb ni v neskladju z določbami direktiv 70/156/EGS, 74/150/EGS in 92/61/EGS ter

— da se upošteva postopek iz direktive 83/189/EGS.









Priloga I

Gospodarska komisija za Evropo

Odbor za notranji promet









SPORAZUM

o sprejetju enotnih tehničnih predpisov za kolesna vozila, opremo in dele, ki se lahko vgradijo v kolesna vozila in/ali uporabijo na njih, in pogojih za vzajemno priznavanje homologacij, ki so dodeljene na podlagi teh predpisov ( 7 )

Revizija 2

(Vključuje spremembe, ki so začele veljati 16. oktobra 1995)

SPORAZUM

o sprejetju enotnih tehničnih predpisov za kolesna vozila, opremo in dele, ki se lahko vgradijo v kolesna vozila in/ali uporabijo na njih, in pogojih za vzajemno priznavanje homologacij, ki so dodeljene na podlagi teh predpisov







PREAMBULA POGODBENICE ODLOČENE spremeniti sporazum o sprejetju enotnih pogojev za homologacijo in vzajemno priznavanje homologacije opreme in delov motornih vozil, sklenjen v Ženevi 20. marca 1958, in V ŽELJI določiti enotne tehnične predpise, katerih izpolnitev bo zadostovala za uporabo nekaterih kolesnih vozil, opreme in delov v njihovih državah, V ŽELJI, da se ti predpisi, kadarkoli je mogoče, sprejmejo v njihovih državah, in V ŽELJI, da se v njihovih državah omogoči uporaba vozil, opreme in delov, kadar jih v skladu s temi predpisi odobrijo pristojni organi druge pogodbenice, SO SE DOGOVORILE NASLEDNJE:







Člen 1

1. Pogodbenice z Upravnim odborom, ki ga sestavljajo vse pogodbenice, v skladu s poslovnikom, določenim v Dodatku 1, in na podlagi naslednjih členov in odstavkov določijo predpise za kolesna vozila, opremo in dele, ki se lahko vgradijo v kolesna vozila in/ali uporabljajo na njih. Po potrebi tehnične zahteve vključujejo več možnosti in so, kadar je mogoče, usmerjene k najboljšemu učinku ter vključujejo preskusne metode. Vključeni so tudi pogoji za dodelitev homologacij in njihovo vzajemno priznavanje ter namenjeni pogodbenicam, ki se odločijo za izvajanje predpisov v okviru homologacij.

V tem sporazumu:

— izraz „kolesna vozila, oprema in deli“ pomeni vsa kolesna vozila, opremo in dele, katerih značilnosti so povezane z varnostjo na cesti, varstvom okolja in varčevanjem z energijo,

— izraz „homologacija v skladu s predpisom“ pomeni upravni postopek, s katerim pristojni organi pogodbenic izjavijo, potem ko so opravili zahtevana preverjanja, da vozilo, oprema ali deli, ki jih predloži proizvajalec, izpolnjujejo zahteve določenega predpisa. Nato proizvajalec potrdi, da so vsa vozila, oprema in deli, ki jih da v promet, enaki odobrenemu izdelku.

Za uporabo predpisov lahko obstaja več upravnih postopkov kot alternativnih možnosti homologacije. Edini alternativni postopek, ki je splošno znan in se uporablja v nekaterih državah članicah Gospodarske komisije za Evropo, je samocertifikacija, s katero proizvajalec brez predhodnega upravnega nadzora potrdi, da je vsak izdelek, ki ga da v promet, v skladu z določenim predpisom; pristojni upravni organi pa lahko z naključnim vzorčenjem na trgu preverijo ali samocertificirani izdelki izpolnjujejo zahteve določenega predpisa.

2. Upravni odbor sestavljajo vse pogodbenice v skladu s poslovnikom, določenim v Dodatku 1. Potem ko je predpis določen v skladu s postopkom, navedenim v Dodatku 1, ga Upravni odbor sporoči generalnemu sekretarju Združenih narodov, v nadaljnjem besedilu „generalni sekretar“. Generalni sekretar nato čim prej o tem predpisu uradno obvesti pogodbenice.

Predpis je sprejet, razen če v šestih mesecih, od takrat, ko o njem generalni sekretar obvesti pogodbenice, več kot tretjina pogodbenic sporoči generalnemu sekretarju, da se s predpisom ne strinja.

Predpis se nanaša na:

(a) zadevna kolesna vozila, opremo ali dele;

(b) tehnične zahteve, ki lahko po potrebi vključujejo alternativne možnosti;

(c) preskusne metode, s katerimi se lahko potrdi skladnost z vsako zahtevo za zmogljivost;

(d) pogoje za podelitev homologacije in njihovo vzajemno priznavanje, vključno s kakršnimi koli oznakami homologacije in pogoji za zagotavljanje skladnosti proizvodnje;

(e) datum(-e) ko predpis stopi v veljavo.

Predpis lahko po potrebi vključuje sklicevanja na laboratorije, ki jih pooblastijo pristojni organi, kadar je treba opraviti prevzemne kontrole tipov kolesnih vozil, opreme in delov, ki so predloženi v homologacijo.

3. Ko je predpis sprejet, generalni sekretar o tem čim prej uradno obvesti vse pogodbenice, pri čemer navede, katere so nasprotovale in zaradi katerih predpis ne bo uveljavljen.

4. Sprejeti predpis začne veljati z dnem, določenim v predpisu, kot predpis, ki je priložen k temu sporazumu, za vse pogodbenice, ki niso uradno sporočile svojega nestrinjanja.

5. Vsaka nova pogodbenica lahko ob deponiranju svoje listine o pristopu, izjavi da je ne zavezujejo nekateri predpisi, ki so takrat priloženi k temu sporazumu, ali da je ne zavezuje nobeden od teh predpisov. Če v tem času poteka postopek, določen v drugem, tretjem in četrtem odstavku tega člena, za osnutek predpisa ali sprejeti predpis, generalni sekretar obvesti novo pogodbenico o takem osnutku predpisa ali sprejetem predpisu, ki začne veljati kot predpis za novo pogodbenico samo po pogojih, določenih v četrtem odstavku tega člena. Generalni sekretar uradno obvesti vse pogodbenice o datumu začetka veljavnosti. Generalni sekretar jim tudi posreduje vse izjave v zvezi s tistimi predpisi, ki jih katera koli pogodbenica ne uporablja po tem odstavku.

6. Vsaka pogodbenica, ki uporablja predpis, lahko kadarkoli eno leto vnaprej uradno obvesti generalnega sekretarja, da bo njena uprava prenehala uporabljati ta predpis. Generalni sekretar o tem uradno obvesti druge pogodbenice.

Podeljene homologacije ostanejo veljavne do preklica.

Če pogodbenica preneha izdajati homologacije v skladu s predpisom, mora:

— še naprej ustrezno nadzorovati skladnost proizvodnje izdelkov, za katere je pred tem izdala homologacijo,

— ukreniti, kar je potrebno, kakor je določeno v členu 4, kadar jo pogodbenica, ki še naprej uporablja ta predpis, opozori o neskladnosti,

— še naprej uradno obveščati pristojne organe drugih pogodbenic o preklicu homologacij, kakor je določeno v členu 5,

— še naprej podeljevati razširitve obstoječih homologacij.

7. Vsaka pogodbenica, ki ne uporablja predpisa, lahko kadarkoli uradno obvesti generalnega sekretarja, da ga namerava v prihodnje uporabljati in predpis začne za to pogodbenico veljati šestdeseti dan po obvestilu. Generalni sekretar uradno obvesti vse pogodbenice o vsaki uveljavitvi predpisa za novo pogodbenico v skladu s pogoji tega odstavka.

8. Pogodbenice, za katere velja predpis, se v nadaljnjem besedilu imenujejo „pogodbenice, ki uporabljajo predpis“.

Člen 2

Vsaka pogodbenica, ki uporablja predpise predvsem v okviru homologacij, podeli homologacije in oznake homologacij, opisane v vsakem predpisu za tipe kolesnih vozil, opremo ali dele, ki so zajete v predpisu, če je tehnično usposobljena in zadovoljna z ureditvami za zagotavljanje skladnosti izdelka s homologiranim tipom, kakor je določeno v Dodatku 2. Vsaka pogodbenica, ki uporablja predpis v okviru homologacij, zavrne homologacije in oznake homologacij, ki jih zajema predpis, če niso izpolnjeni zgoraj navedeni pogoji.

Člen 3

Kolesna vozila, oprema ali deli, za katere je pogodbenica izdala homologacije v skladu s členom 2 tega sporazuma, in ki so izdelani na ozemlju pogodbenice, ki uporablja zadevni predpis, ali v drugi državi, ki jo določi pogodbenica, ki je opravila ustrezno homologacijo za zadevne tipe kolesnih vozil, opreme in delov, veljajo za skladne z zakonodajo vseh pogodbenic, ki uporabljajo navedeni predpis v okviru homologacij.

Člen 4

Če pristojni organi pogodbenice, ki uporablja predpis v okviru homologacije, ugotovijo, da nekatera kolesna vozila, oprema ali deli z oznakami homologacije, ki jih po navedenem predpisu izda ena od pogodbenic, ne ustrezajo homologiranim tipom, na to opozorijo pristojne organe pogodbenice, ki je izdala homologacijo. Ta pogodbenica ukrene, kar je potrebno za uskladitev izdelkov teh proizvajalcev s homologiranimi tipi, in opozori druge pogodbenice, ki uporabljajo predpis v okviru homologacij, o svojih ukrepih, ki lahko po potrebi vključujejo preklic homologacije. Kadar je lahko ogrožena varnost na cesti ali okolje, pogodbenica, ki je izdala homologacijo, potem ko je prejela obvestilo o neskladnosti s homologiranim(-i) tipom(-i), o tem obvesti vse druge pogodbenice. Pogodbenice lahko prepovejo prodajo in uporabo takih kolesnih vozil, opreme ali delov na svojem ozemlju.

Člen 5

Pristojni organi vsake pogodbenice, ki uporabljajo predpis v okviru homologacije vsak mesec pošiljajo pristojnim organom drugih pogodbenic seznam kolesnih vozil, opreme ali delov, za katere je v navedenem mesecu zavrnila podelitev homologacije ali jo je preklicala; poleg tega v primeru, da prejme zahtevo od pristojnega organa druge pogodbenice, ki uporablja predpis v okviru homologacije, navedenemu pristojnemu organu nemudoma pošlje kopijo vseh ustreznih informacij, na podlagi katerih je sprejela sklep, da podeli, zavrne podelitev ali prekliče homologacijo kolesnega vozila, opreme ali delov.

Člen 6

1. Pogodbenice tega sporazuma lahko postanejo države, ki so članice Gospodarske komisije za Evropo, države, ki so sprejete v Komisijo v posvetovalni funkciji v skladu z odstavkom 8 pravilnika Komisije, in organizacije za regionalno gospodarsko povezovanje, ki jih ustanovijo države članice Gospodarske komisije za Evropo in na katere so njihove države članice prenesle pooblastila na področjih, ki jih obravnava ta sporazum, vključno s pooblastilom, da sprejmejo zavezujoče odločitve za svoje države članice.

Za določitev števila glasov iz člena 1(2) in člena 12(2) organizacije za regionalno gospodarsko povezovanje glasujejo s številom glasov svojih držav članic, ki so članice Gospodarske komisije za Evropo.

2. Pogodbenice tega sporazuma lahko postanejo države, ki so članice Združenih narodov in se lahko vključijo v nekatere dejavnosti Gospodarske komisije za Evropo v skladu z odstavkom 11 poslovnika Komisije, in organizacije za regionalno gospodarsko povezovanje držav, na katere so države članice prenesle pooblastila na področjih, ki jih obravnava ta sporazum, vključno s pooblastilom, da sprejmejo zavezujoče odločitve za svoje države članice.

Za določitev števila glasov iz člena 1(2) in člena 12(2) organizacije za regionalno gospodarsko povezovanje glasujejo s številom glasov svojih držav članic, ki so članice Združenih narodov.

3. Nove pogodbenice, ki niso pogodbenice Sporazuma iz leta 1958, pristopijo k spremenjenemu sporazumu tako, da pri generalnemu sekretarju deponirajo listino, po tem ko začne veljati spremenjeni sporazum.

Člen 7

1. Spremenjeni sporazum začne veljati devet mesecev od dneva, ko ga generalni sekretar posreduje vsem pogodbenicam Sporazuma iz leta 1958.

2. Spremenjeni sporazum ne stopi v veljavo, če pogodbenice Sporazuma iz leta 1958 izrazijo kakršno koli pripombo v šestih mesecih od dneva, ko jim generalni sekretar posreduje navedeni sporazum.

3. Za vsako novo pogodbenico, ki pristopi k spremenjenemu sporazumu, začne ta veljati šestdeseti dan po deponiranju listine o pristopu.

Člen 8

1. Vsaka pogodbenica lahko odpove ta sporazum, tako da o tem uradno obvesti generalnega sekretarja.

2. Odpoved začne veljati 12 mesecev od dneva, ko generalni sekretar prejme takšno uradno obvestilo.

Člen 9

1. Vsaka nova pogodbenica, kot je opredeljeno v členu 6 tega sporazuma, lahko kadarkoli ob pristopu ali po njem izjavi z uradnim obvestilom, ki ga naslovi na generalnega sekretarja, da ta sporazum velja tudi za vsa ali katera koli ozemlja, za katerih mednarodne odnose je odgovorna. Ta sporazum začne veljati za ozemlje ali ozemlja, navedena v uradnem obvestilu 60 dni po tem, ko generalni sekretar prejme uradno obvestilo.

2. Vsaka nova pogodbenica, kot je opredeljeno v členu 6 tega sporazuma, ki v skladu z odstavkom 1 tega člena izjavi, da ta sporazum velja tudi za katero koli ozemlje, za katerega mednarodne odnose je odgovorna, lahko sporazum odpove ločeno za to ozemlje v skladu z določbami člena 8.

Člen 10

1. Vsak spor med dvema ali več pogodbenicami v zvezi z razlago ali uporabo tega sporazuma, če je le mogoče, pogodbenice poravnajo s pogajanji.

2. Vsak spor, ki ga pogodbenice ne poravnajo s pogajanji, se na željo katere koli pogodbenice, udeležene v sporu, preda v arbitražo in predloži enemu ali več razsodnikom, ki ga pogodbenice, udeležene v sporu, sporazumno izberejo. Če se v treh mesecih od dne, ko se izrazi zahteva za arbitražo, pogodbenice, ki so udeležene v sporu, ne morejo sporazumeti glede izbire razsodnika ali razsodnikov, lahko katera koli njih zahteva, da generalni sekretar imenuje enotnega razsodnika, kateremu preda spor v odločitev.

3. Odločitev razsodnika ali razsodnikov, imenovanih v skladu z odstavkom 2 tega člena, je zavezujoča za pogodbenice, ki so udeležene v sporu.

Člen 11

1. Vsaka nova pogodbenica lahko, kadar pristopi k temu sporazumu, izjavi, da se ne zavezuje po členu 10 tega sporazuma. Druge pogodbenice niso zavezane po členu 10, kar zadeva vsako novo pogodbenico, ki je izrazila tak pridržek.

2. Vsaka nova pogodbenica, ki je izrazila pridržek po odstavku 1 tega člena, ga lahko kadarkoli prekliče tako, da o tem uradno obvesti generalnega sekretarja.

3. Noben drug pridržek k temu sporazumu ali predpisom, ki so mu priloženi, ni dovoljen; vendar lahko vsaka pogodbenica s skladu s pogoji člena 1 izjavi, da ne namerava uporabljati nekaterih predpisov ali nobenega od njih.

Člen 12

Predpisi, priloženi temu sporazumu, se lahko spremenijo v skladu z naslednjim postopkom.

1. Spremembe k predpisom določa Upravni odbor, kakor je opisano v členu 1(2) v skladu s postopkom, navedenim v Dodatku 1. Po potrebi lahko sprememba vključuje obstoječe zahteve kot alternativno možnost. Pogodbenice določijo, katere druge možnosti v okviru predpisov bodo uporabile. Pogodbenice, ki uporabljajo druge možnost(-i) v okviru predpisa, niso obvezne sprejeti odobritev predhodne(-ih) možnosti(-ih) v okviru istega predpisa. Pogodbenice, ki uporabljajo samo najnovejše spremembe, niso obvezne sprejeti odobritev predhodnih sprememb ali nespremenjenih predpisov. Pogodbenice, ki uporabljajo prejšnje spremembe ali nespremenjeni predpis, sprejmejo odobritve, podeljene za poznejše spremembe. Upravni odbor o vsaki spremembi predpisa obvesti generalnega sekretarja. Generalni sekretar nato čim prej o tej spremembi uradno obvesti pogodbenice, ki uporabljajo predpis.

2. Sprememba predpisa je sprejeta, če v šestih mesecih po tem, ko ga uradno objavi generalni sekretar, več kot tretjina pogodbenic, ki med uradno objavo uporabljajo predpis, ne obvesti generalnega sekretarja, da se ne strinjajo s spremembo. Če generalni sekretar po tem obdobju ne prejme izjav o nestrinjanju od več kot tretjine pogodbenic, ki uporabljajo predpis, čim prej objavi, da je sprememba sprejeta in zavezujoča za pogodbenice, ki uporabljajo predpis in niso izjavile, da se ne strinjajo. Ko je predpis spremenjen in vsaj petina pogodbenic, ki uporabljajo nespremenjeni predpis, izjavi, da želijo še naprej uporabljati nespremenjeni predpis, se nespremenjeni predpis šteje kot alternativna možnost poleg spremenjenega predpisa in bo uradno kot taka vključena v predpis ter začela veljati od dneva sprejetja spremembe ali začetka njegove veljave. V tem primeru so obveznosti pogodbenic, ki uporabljajo predpis, enake tistim iz odstavka 1.

3. Če nova pogodbenica pristopi k temu sporazumu medtem, ko generalni sekretar priglasi spremembo predpisa in ko ta začne veljati, zadevni predpis zanjo ne začne veljati pred potekom dveh mesecev od takrat, ko pogodbenica uradno sprejme spremembo, ali dveh mesecev po poteku šestih mesecev od takrat, ko tej pogodbenici generalni sekretar sporoči predlagano spremembo.

Člen 13

Besedilo sporazuma in njegovih dodatkov se lahko spremeni po naslednjem postopku.

1. Vsaka pogodbenica lahko predlaga eno ali več sprememb k temu sporazumu in njegovim dodatkom. Besedilo vsake predlagane spremembe Sporazuma in njegovih dodatkov se posreduje generalnemu sekretarju, ta pa ga posreduje vsem pogodbenicam in obvesti vse druge države, navedene v členu 6(1).

2. Vse predlagane spremembe, razposlane v skladu z odstavkom 1 tega člena, so sprejete, če nobena pogodbenica ne izrazi pripombe v šestih mesecih od dneva, ko generalni sekretar razpošlje predlagano spremembo.

3. Generalni sekretar čim prej uradno obvesti pogodbenice o pripombi k predlagani spremembi. Če katera od pogodbenic izrazi pripombo, predlagana sprememba ni sprejeta in nima nikakršnega učinka. Če ni izražena nobena pripomba, sprememba začne veljati za vse pogodbenice tri mesece po poteku šestih mesecev iz odstavka 2 tega člena.

Člen 14

Poleg uradnih obvestil opredeljenih v členih 1, 12 in 13 tega sporazuma, generalni sekretar uradno obvesti pogodbenice o:

(a) pristopih v skladu s členom 6;

(b) datumih začetka veljavnosti tega sporazuma v skladu s členom 7;

(c) odpovedih v skladu s členom 8;

(d) uradnih obvestilih, prejetih v skladu s členom 9;

(e) izjavah in uradnih obvestilih, prejetih v skladu z odstavkoma 1 in 2 člena 11;

(f) začetku veljavnosti katere koli spremembe v skladu s členom 12(1) in (2);

(g) začetku veljavnosti katere koli spremembe v skladu s členom 13(3).

Člen 15

1. Če z dnem začetka veljavnosti zgoraj navedenih določb potekajo postopki za sprejetje novega predpisa, predvideni v členu 1(3) in (4) nespremenjenega sporazuma, novi predpis začne veljati po določbah odstavka 5 zgoraj navedenega člena.

2. Če z dnem začetka veljavnosti zgoraj navedenih določb, potekajo postopki, predvideni v členu 12(1) nespremenjenega sporazuma, za sprejetje spremembe predpisa, navedena sprememba začne veljati po določbah zgoraj navedenega člena.

3. Če se vse pogodbenice strinjajo, se lahko vsak predpis, sprejet po nespremenjenem sporazumu, obravnava, kakor da je sprejet po zgoraj navedenih določbah.









Dodatek 1

SESTAVA IN POSLOVNIK UPRAVNEGA ODBORA

Člen 1

Upravni odbor je sestavljen iz vseh pogodbenic spremenjenega sporazuma.

Člen 2

Izvršni sekretar Gospodarske komisije OZN za Evropo opravlja tajniške storitve za Odbor.

Člen 3

Odbor vsako leto na prvem zasedanju izvoli predsednika in podpredsednika.

Člen 4

Generalni sekretar Združenih narodov skliče Odbor pod pokroviteljstvom Gospodarske komisije za Evropo vsakič, ko je treba določiti nov predpis ali spremembo predpisa.

Člen 5

O predlaganih novih predpisih se glasuje. Vsaka pogodbenica sporazuma ima en glas. Za sprejemanje odločitev je potrebna sklepčnost vsaj polovice pogodbenic. Za določitev sklepčnosti organizacije za regionalno gospodarsko povezovanje, ki so pogodbenice sporazuma, glasujejo s številom glasov svojih držav članic. Zastopnik organizacije za regionalno gospodarsko povezovanje lahko preda glasove posameznih suverenih držav. Novi osnutki predpisov se uveljavijo z dvotretjinsko večino navzočih, ki glasujejo.

Člen 6

O predlaganih spremembah predpisov se glasuje. Vsaka pogodbenica sporazuma, ki uporablja predpis, ima en glas. Za sprejemanje odločitev je potrebna sklepčnost vsaj polovice pogodbenic, ki uporabljajo predpis. Za določitev sklepčnosti organizacije za regionalno gospodarsko povezovanje, ki so pogodbenice sporazuma, glasujejo s številom glasov svojih držav članic. Zastopnik organizacije za regionalno gospodarsko povezovanje lahko preda glasove posameznih suverenih držav, ki uporabljajo predpis. Osnutki sprememb predpisov se uveljavijo z dvotretjinsko večino navzočih, ki glasujejo.









Dodatek 2

SKLADNOST PROIZVODNIH POSTOPKOV

1. UVODNA UGOTOVITEV

1.1 Homologacijski organ pogodbenice mora pred podelitvijo homologacije preveriti, ali obstajajo zadovoljive ureditve in postopki, ki zagotavljajo učinkovit nadzor, tako da so vozila, oprema ali deli v proizvodnji skladni s homologiranim tipom.

1.2 Zahtevo iz odstavka 1.1 je treba preveriti v skladu z zahtevami homologacijskega organa, vendar jo lahko v imenu in na zahtevo homologacijskega organa preveri tudi homologacijski organ druge pogodbenice. V tem primeru ta pripravi izjavo o skladnosti in navede, katera področja in proizvodne zmogljivosti, povezane z izdelkom(-i), za katerega (katere) je treba izdati homologacije, je pregledal.

1.3 Homologacijski organ mora sprejeti tudi registracijo proizvajalca v zvezi s harmoniziranim standardom ISO 9002 (katerega področje zajema izdelek(-e), ki ga (jih) je treba homologirati) ali ustreznim uradno priznanim standardom kot zadostitev zahtevam iz odstavka 1.1. Proizvajalec mora zagotoviti podatke o registraciji in se zavezati, da bo homologacijski organ obvestil o vseh spremembah veljavnosti ali obsega registracije.

1.4 Ko homologacijski organ prejme vlogo od organa druge pogodbenice, takoj pošlje izjavo o skladnosti, navedeno v zadnjem stavku odstavka 1.2, ali sporoči, da take izjave ne more dati.

2. SKLADNOST PROIZVODNJE

2.1 Vsako vozilo, oprema ali del, kateremu je podeljena homologacija v skladu s predpisom, priloženim k temu sporazumu, mora biti izdelan tako, da izpolnjuje zahteve tega dodatka in navedenega predpisa, da bi bil skladen s homologiranim tipom.

2.2 Organ pogodbenice, ki podeljuje homologacijo v skladu s predpisom, priloženim k temu sporazumu, mora preveriti, ali obstajajo zadostne ureditve in dokumentirani načrti za nadzor, o katerih se dogovori s proizvajalcem za vsako homologacijo, da se v določenih časovnih presledkih opravijo preskusi ali povezana preverjanja, ki so potrebna zaradi ugotavljanja stalne skladnosti s homologiranim tipom, vključno, kadar je primerno, s preskusi, določenimi v navedenemu predpisu.

2.3 Imetnik homologacije mora zlasti: 2.3.1 zagotoviti postopke za učinkovit nadzor skladnosti izdelkov (vozil, opreme ali delov) s homologacijo; 2.3.2 imeti dostop do preskuševalne opreme, ki je potrebna za preverjanje skladnosti vsakega homologiranega tipa; 2.3.3 zagotoviti, da se podatki o rezultatih preskusov zapišejo in da ostane priložena dokumentacija na voljo tako dolgo, kakor je določeno v dogovoru s homologacijskim organom. To obdobje ne sme biti daljše od desetih let; 2.3.4 analizirati rezultate vsake vrste preskusa zaradi preverjanja in zagotavljanja stalnosti značilnosti izdelka, pri čemer je dopustno odstopanje industrijske proizvodnje; 2.3.5 zagotoviti, da se za vsak tip izdelka opravijo vsaj pregledi, določeni v tem dodatku, in preskusi, določeni v ustreznih predpisih; 2.3.6 zagotoviti, da se za vsako serijo vzorcev ali testnih kosov, ki kažejo neskladnost v vrsti zadevnega preskusa, zberejo dodatni vzorci in preskušanje. Treba je ukreniti vse za vnovično skladnost ustrezne proizvodnje.

2.4 Organ, ki je podelil homologacijo, lahko kadarkoli preveri metode nadzora skladnosti, ki se uporabljajo v vsakem proizvodnem obratu. Ta preverjanja se opravljajo tako pogosto, kakor je določeno v (morebitnih) dogovorih, sprejetih v skladu z odstavkom 1.2 ali 1.3 tega dodatka, in zagotavljajo, da se ustrezni nadzori ponovijo v presledkih glede na stopnjo zaupanja, ki ga določi homologacijski organ. 2.4.1 Pri vsakem pregledu morajo biti inšpektorju na voljo zapisi o preskusih in proizvodni registri. 2.4.2 Kadar dovoljuje narava preskusov, lahko inšpektor izbere poljubne vzorce za preskus v laboratoriju proizvajalca (ali tehnične službe, kadar je tako določeno v predpisu, priloženemu k temu sporazumu). Najmanjše število vzorcev se lahko določi v skladu z rezultati preverjanja, ki ga opravi proizvajalec. 2.4.3 Kadar se zdi, da je nadzor nezadovoljiv, ali kadar se zdi potrebno preveriti veljavnost preskusov, opravljenih po odstavku 2.4.2, mora inšpektor izbrati vzorce in jih poslati tehnični službi, ki opravlja homologacijske preskuse. 2.4.4 Homologacijski organ lahko opravi kakršna koli preverjanja ali preskuse, določene v tem dodatku ali ustreznemu predpisu, ki je priložen k temu sporazumu. 2.4.5 Če rezultati pregleda niso zadovoljivi, mora homologacijski organ zagotoviti, da bo ukrenjeno vse, kar je potrebno za čim prejšnjo vnovično skladnost proizvodnje.









PRILOGA II

1. Na dan pristopa k Revidiranemu sporazumu v zvezi s kolesnimi vozili, opremo in deli namerava Evropska skupnost omejiti svoj pristop k priznavanju in odobritvam predpisov ZN/ECE, ki so naštete na naslednjem seznamu z navedenimi spremembami, ki veljajo na dan pristopa.



Predpis ZN/ECE Št. Skupina sprememb Področje 1 01 Žarometi (vključno z žarometi R2 in/ali HS1) 3 02 Odsevne naprave 4 — Svetilke zadnje registrske tablice 5 02 Žarometi (Sealed Beam) 6 01 Smerne svetilke 7 02 Gabaritne svetilke/prednje pozicijske svetilke/zadnje pozicijske svetilke/zavorne svetilke 8 04 Žarometi (H1, H2, H3, HB3, HB4, H7, H8 in/ali HIR1) 10 02 Odprava radijskih motenj 11 02 Ključavnice in tečaji na vratih 12 03 Odziv naprave za upravljanje vozila v primeru trčenja 13 09 Zaviranje 14 04 Pritrdišča varnostnega pasu 16 04 Varnostni pasovi 17 06 Trdnost sedeža 18 02 Zavarovanje vozila pred nedovoljeno uporabo 19 02 Žarometi za meglo 20 02 Žarometi (H4) 21 01 Notranja oprema 22 04 Zaščitne čelade in vizirji 23 — Žarometi za vzvratno vožnjo 24 03 Dizelski dim 25 04 Nasloni za glavo 26 02 Zunanji štrleči deli 27 03 Varnostni trikotniki 28 — Zvočne signalne naprave 30 02 Pnevmatike (motorna in priklopna vozila) 31 02 Žarometi (halogenski Sealed Beam) 34 01 Požarna ogroženost 37 03 Žarnice z žarilno nitko za uporabo v certificiranih svetilnih enotah 38 — Zadnja svetilka za meglo 39 — Merilnik hitrosti 43 — Varnostna stekla 44 03 Zadrževalni sistem za otroke 45 01 Naprave za čiščenje glavnih žarometov 46 01 Vzvratna ogledala 48 01 Namestitev svetlobne in svetlobno-signalne opreme 49 02 Emisije dizelskih motorjev 50 — Prednje pozicijske svetilke/zadnje pozicijske svetilke/zavorne svetilke, smerne svetilke, svetilka zadnje registrske tablice (kolo z motorjem/motorno kolo) 51 02 Ravni hrupa 53 — Namestitev svetlobne in svetlobno-signalne opreme (motorna kolesa) 54 — Pnevmatike (gospodarska vozila in njihovi priklopniki) 56 — Glavni žarometi (kolesa z motorjem) 57 01 Glavni žarometi (motorna kolesa) 58 01 Naprave za zaščito pred podletom od zadaj 59 — Nadomestne naprave za dušenje zvoka 60 — Naprave ki jih upravlja voznik (kolo z motorjem/motorna kolesa) 62 — Zavarovanje vozila pred krajo (kolo z motorjem/motorna kolesa) 64 — Pnevmatike (začasna raba rezervnih koles/pnevmatik) 66 — Trdnost zgornje konstrukcije (avtobusi) 69 01 Zadnje označevalne tablice za vozila, ki se počasi premikajo 70 01 Zadnje označevalne tablice za težka in dolga vozila 71 — Vidno polje, traktorji 72 — Žarometi (žarometi HS1) (motorna kolesa) 73 — Bočna zaščita 74 — Namestitev svetlobne in svetlobno-signalne opreme (kolesa z motorjem) 75 — Pnevmatike (motorna kolesa/kolesa z motorjem) 77 — Parkirne svetilke 78 02 Zaviranje (kategorija L) 79 01 Oprema za krmiljenje 80 01 Trdnost sedežev (avtobusi) 81 — Vzvratna ogledala (motorna kolesa/kolesa z motorjem) 82 — Žarometi (HS2) (kolo z motorjem) 83 03 Emisije 85 — Moč motorja 86 — Namestitev svetlobne in svetlobno-signalne opreme, traktorji 87 — Žarometi za dnevno vožnjo 89 — Naprave za omejevanje hitrosti 90 01 Nadomestni zavorni elementi 91 — Bočne svetilke 93 — Naprave za zaščito pred podletom od spredaj 96 — Emisije dizelskih motorjev (traktorji) 97 — Alarmni sistemi 98 — Žarometi s svetlobnimi viri, ki delujejo na principu električnega praznjenja v plinu 99 — Svetlobni viri, ki delujejo na principu električnega praznjenja v plinu 100 — Varnost vozil na električni pogon 101 — Emisije CO2/poraba goriva 102 — Naprave za kratko spenjanje vozil 103 — Nadomestni katalizatorji Zgoraj navedene tehnične zahteve predpisa ZN/ECE postanejo druge možnosti tehničnih prilog l ustreznim ločenim direktivam ES, kjer imajo te direktive isto področje uporabe in kjer za navedene predpise obstajajo ločene direktive ES. Vendar dodatne določbe direktive, kot določbe o zahtevah glede vgrajevanja ali postopkih za odobritev, ostajajo v veljavi. Kjer je jasno, da se predpisi ZN/ECE razlikujejo od ustreznih direktiv, Skupnost lahko odloči, da na tem področju zanjo ne velja obveznost vzajemnega priznavanja tako, da odstopi od zadevnega predpisa(predpisov) ZN(ECE, skladno s členom 1(6) Revidiranega sporazuma in členom 3 tega sklepa.

2. Navedeni predpisi ZN/ECE, za katere na datum vstopa ne obstaja ustrezna ločena direktiva ES, postanejo druge možnosti v skladu z odstavkom 1 v trenutku, ko se začnejo uporabljati te ločene direktive ES.

3. Predpis ZN/ECE 22 se v skladu z določbami Pogodbe za Združeno kraljestvo ne uporablja pred 1. julijem 2000, ali če se uporablja prej, do takrat, ko Skupnost pristopi k spremenjenemu Predpisu ZN/ECE o zaščitnih čeladah, ki predpisuje enake ali višje standarde za takšne čelade kakor se uporabljajo v Združenem kraljestvu na datum sprejetja tega sklepa.









PRILOGA III

PRAKTIČNE UREDITVE GLEDE VKLJUČENOSTI SKUPNOSTI IN DRŽAV ČLANIC V REVIDIRANEM SPORAZUMU

Evropska skupnost in države članice so vključene kot pogodbenice v revidiranem sporazumu v skladu z naslednjimi pravili.

1. Pogajanja in pripravljalna dela v zvezi z delovnim programom ZN/ECE in delom pred sprejetjem predpisov ali sprememb sedanjih predpisov, h katerim pristopi Skupnost Prispevek Unije v zvezi s prednostnimi nalogami delovnega programa se po potrebi določi po postopku iz člena 218(3) in (4) PDEU v povezavi s členom 207(2) PDEU. Zastopniki Komisije in držav članic se udeležijo pripravljalnih del strokovnih skupin, da bi olajšali sprejetje predloga za nov predpis ZN/ECE ali spremenili sedanji predpis ZN/ECE. Med temi pripravljalnimi deli lahko strokovnjaki iz držav članic izrazijo tehnično mnenje in se v celoti udeležujejo tehničnih razprav le na podlagi svojega tehničnega znanja, pri čemer ne zavezujejo svojih državnih organov ali Skupnosti. ►M1 Po tej pripravljalni fazi Komisija v skladu s členom 207 PDEU zastopa Unijo kot njena predstavnica v upravnem odboru, ustanovljenem s členom 1 Revidiranega sporazuma. ◄ Skupnost izrazi dokončno stališče o sprejetju novega predpisa ZN/ECE ali spremembi sedanjega predpisa ZN/ECE v skladu s členom 4(2) tega sklepa. Na vseh stopnjah tega postopka Komisija obvešča Evropski parlament, zlasti kar zadeva sestavljanje delovnega programa, usmeritev in rezultate pripravljalnih del. Komisija poleg tega Parlamentu pravočasno pošlje osnutek predpisov ZN/ECE in sprememb.

2. Sprejetje predpisov ZN/ECE in sprememb sedanjih predpisov Komisija uveljavlja pravico do glasovanja za Skupnost v organih, ustanovljenih na podlagi Revidiranega sporazuma. Države članice ne glasujejo, razen ko je sprejeta odločitev, da predpis ZN/ECE ni ali ne bo zavezoval Skupnosti. Institucije Skupnosti se zavežejo, da bodo čim bolj pospešile svoje postopke, da ne bi po nepotrebnem zavlačevale glasovanja v okviru ECE. ►M1 V ta namen Komisija predloži svoj predlog takoj po prejetju vseh bistvenih sestavin osnutka pravilnika UNECE. ◄

3. Spremembe Revidiranega sporazuma Samo Skupnost lahko predlaga spremembe Revidiranega sporazuma. Države članice se pridružijo stališču Skupnosti v zvezi s spremembami, ki jih predložijo druge pogodbenice v skladu s členom 13 Revidiranega sporazuma.

4. Če je država članica vpletena v postopek reševanja spora v smislu člena 10 Revidiranega sporazuma, uskladi svoje stališče o vprašanjih v zvezi z razlago Sporazuma v tem postopku s Komisijo po posvetu z drugimi državami članicami.









PRILOGA IV

URADNA OBJAVA, KI JO JE TREBA OPRAVITI V SKLADU S ČLENOM 2 SKLEPA

Evropska skupnost izjavlja, da je člen 10 Revidiranega sporazuma ne zavezuje in da bodo posamezne države članice v vseh primerih izvajale njegove člene 2, 4 in 5. Evropska skupnost izjavlja, da predpis št. 22 ZN/ECE ne velja za Združeno kraljestvo.